Pernille Vermund (LA), 2025-03-19:
Mens store dele af verden bevæger sig mod en bedre fremtid, er Europa ved at degenerere til en falmet udgave af sit tidligere selv.
Vores produktivitet er haltende, vores konkurrenceevne bliver ringere, og vores indflydelse på den globale scene er på retræte.
EU er blevet verdensmestre i bureaukrati og er ved at sande til i regler og lovgivning.
Vi står ved en korsvej; de beslutninger, vi træffer nu, kommer til at sætte kursen for, om Europa i det 21. århundrede vedbliver med at have indflydelse, eller om vi i stedet degenererer til et frilandsmuseum for tidligere tiders storhed.
Selv de mest statstro og reguleringslystne bureaukrater i såvel Danmark som Bruxelles lader efterhånden til at have set skriften på væggen.
Det er tid til at rydde ud i regeljunglen.
Men kløften mellem de gode intentioner i de politiske skåltaler og den politik, der rent faktisk føres ud i livet, er enorm.
Ingen politikere betragter sig selv som nogle, der går ind for bureaukrati.
Men når de velmente ambitioner om at nedbringe bureaukratiet kolliderer med systemets lidt lemmingagtige inerti, er det ofte sidstnævnte, der vinder.
Således indføres alt fra barselsregler til arbejdstidsregulering og bæredygtighedsrapportering uden skelen til, om reglerne tager nye skridt på vejen til, at Europa langsomt degenererer til en falmet udgave af sit tidligere selv.
I Liberal Alliance tager vi opgøret med bureaukratiet alvorligt.
Vi vil ikke nøjes med at tale om problemerne, det er tid til handling.
Det er derfor, vi ønsker en bindende bureaukratilov, der bl.a. skal sikre, at der afskaffes to gamle regler, hver gang der indføres en ny.
Det er derfor, vi har foreslået en oprydningsgeneral efter norsk forbillede, og det er derfor, vi sætter foden ned og siger fra, også over for implementering af EU-direktiver, når regeringen fremsætter lovforslag, der vurderes at medføre væsentlige administrative konsekvenser for dansk erhvervsliv.
Lovforslaget, som vi behandler i dag, har til hensigt at give forbrugerne pålidelige oplysninger om produkters miljøpåvirkning, holdbarhed og reparationsmuligheder, således at forbrugerne kan træffe beslutninger på et bedre oplyst grundlag.
Generelt er det jo positive hensigter, som vi i Liberal Alliance på et overordnet plan bakker op om.
Der er da også dele af lovforslaget, som vi vil kunne støtte.
Det gælder ændring af lov om markedsføring og ændring af forbrugerklageloven.
For selvfølgelig skal lov om markedsføring opdateres, så vi som forbrugere kan stole på og have tillid til de miljøoplysninger, som vi får, når vi køber et produkt.
Kan vi med den foreslåede ændring af forbrugerklageloven gøre sagsbehandlingen og driften af forbrugerklagesystemet mere effektivt og smidigt uden at gå på kompromis med kvaliteten, så bakker vi i Liberal Alliance op.
Men når det kommer til ændring af lov om forbrugeraftaler og de nye dokumentationskrav, der som følge heraf fremover pålægges virksomhederne, står vi i Liberal Alliance af.
Med ændringen af lov om forbrugeraftaler vil virksomhederne fremover skulle oplyse forbrugere om miljøvenlige leveringsmuligheder, holdbarhed og reparationsmuligheder af produkter det kan umiddelbart lyde uskyldigt og ja ligefrem grønt og godt, og der er utvivlsomt de seneste år indført mere skadelig og lovgivning end det, som vi behandler i dag.
Den omfattende bæredygtighedsrapportering, som nu åbenbart skal udskydes, eventuelt rulles tilbage, for blot at nævne et eksempel.
Men i en tid, hvor afbureaukratisering af hensyn til europæisk konkurrenceevne er på alles læber, virker den her del af lovforslaget decideret hovedløst, ikke mindst set i lyset af at Erhvervsstyrelsens område for bedre regulering har vurderet, at lovforslaget, og jeg citerer, »med stor sandsynlighed vil medføre væsentlige administrative konsekvenser for dansk erhvervsliv«.
Konkret risikerer danske virksomheder at skulle bruge enorme ressourcer på at sikre opdaterede oplysninger.
Såvel leverings- som reparationsmulighederne for en given vare kan være ekstremt omskiftelige, da den teknologiske udvikling konstant skaber nye muligheder.
Det er langtfra altid, at en virksomhed selv står for eksempelvis leveringen.
At sikre opdaterede oplysninger om levering- og reparationsmulighederne på alle produkter bliver sandsynligvis hverken let eller billigt, og det vil endnu en gang gå hårdest ud over de mange små og mellemstore virksomheder, som i forvejen er ved at drukne i rapporteringskrav.
I Liberal Alliance foreslår vi, at regeringen opdeler lovforslaget og udskyder den videre behandling af implementeringen af EU-direktivet og sætte ressourcer af i EU til at sikre, at direktivet ikke vil medføre væsentlige administrative konsekvenser for dansk erhvervsliv.
For os er oprustningen af vores økonomi fuldstændig afgørende, og som forslaget ligger nu, kan vi ikke støtte det.